“ታሞ ከመማቀቅ አስቀድሞ መጠንቀቅ!” የተዘነጋበት ቦታ!
ባሕር ዳር፡ መጋቢት 10/2012 ዓ.ም (አብመድ) ሕዝቡ በቂ ግንዛቤ ቢኖረውም ጥንቃቄ እያደረገ አይደለም።የአብመድ የጋዜጠኞች ቡድን ለሥራ ወደ አዊ ብሔረሰብ አስተዳደር ጃዊ ወረዳ ተጉዞ ኅብረተሰቡ እራሱን ከኮሮና ቫይረስ ለመከላከል እያደረጋቸው ያሉ ተግባራት ስለመኖራቸው ታዝቧል፡፡እጅን በንጹሕ ውኃና በሳሙና አዘውትሮ በመታጠብ፣ እጅን በአግባቡ ሳይታጠቡ ዓይንና አፍንጫን ባለመንካት፣ ከሰዎች ጋር ባለመጨባበጥ፣ ሳል ወይም ትኩሳት ካለው ግለሰብ ቢያንስ ሁለት የአዋቂ እርምጃ ርቀት ያህል በመራቅ፣ ሰዎች ወደ ሚበዙባቸው ቦታዎች በተለይም የሕመም ስሜት ካለብዎት ባለመሄድ፣ በሚያነጥሱበት እና በሚያስሉበት ጊዜ አፍና አፍንጫዎን በሶፍት ወይም ክርንዎን አጥፈው በመጠቀም ወደ ሌሎች እንዳያስተላልፉ በመጠንቀቅ ኮኖና ቫይረስን መከላከል እንደሚቻል ትምህርት እየተሰጠ መሆኑ የታወቃል፡፡የተጠቀሙበትን ሶፍትና ተመሳሳይ ነገሮችን በቆሻሻ ክዳን ባላቸው ማጠራቀሚያ ማስወገድ፣ በሥራ ቦታ፣ “በትራንስፖርት” እና በመኖሪያ ወይም በመኝታ ክፍል መስኮት በመክፈት በቂ አየር እንዲኖር ማድረግም ለመከላከል ከሚረዱ ጥንቃቄዎች ውስጥ ይጠቀሳሉ፡፡ይሁን እንጂ አብመድ በጃዊ ወረዳ ፈንድቃ ከተማ ባደረገው ምልከታ የኮሮና ቫይረስን ለመከላከል የሚደረግ ጥንቃቄ አልተመለከተም፡፡ በአማራ ክልል አዊ ብሔረሰብ አስተዳደር አስተዳድር ከዳንግላ እስከ ጃዊ ወረዳ ዋና ከተማ ፈንድቃ ሕዝብ የሚያጓጉዙ መለስተኛ ተሸከርካሪዎች ከተፈቀደው የመጫን ልክ ምናልባትም ከእጥፍ በላይ አሳፍረው፣ ተሳፋሪዎች ትንፋሽ እስኪያጥራቸው ድረስ ሰው በሰው ላይ ደራርበው ሲንቀሳቀሱ ታዝበናል፡፡ከመነሻቸው ከልክ በላይ መጫናቸው ሳያንስ በየመንገዱ የሚያገኟቸውን ተሳፋሪዎች ሳይጭኑ ማለፍ የተከለከለ ይመስል “የት ነህ/ሽ” እያሉ ያሳፍራሉ፤ እንኳንስ ጥቅጥቅ አድርገሆ በቻነ መኪና ውስጥ እሄዱ ቀድሞውንም ሙቀቱ አስቸጋሪ ነው። ተሳፋሪዎችም በከፍተኛ ሁኔታ ተጨናንቀዋል፤ ነገር ግን በጉዟችን አንድም ሕግ የሚያስከብር የመንገድ ደኅንነት ባለሙያ ወይንም የትራፊክ ፖሊስ አልተመለከትንም። ይህም ዓለምን አየፈተነ ያለውንና በኢትዮጵያም እንደገባ ይፋ የተደረገውን ኮሮና ቫይረስን ለመከላከል መደረግ ካለበት ጥንቃቄ ተቃራኒ፣ ለሥርጭቱም ምቹ ሁኔታ የሚፈጥር ይሆናል፡፡